Kaitseliidule on vaja luua värbamisamet, mille käsutuses on küllaldaselt vahendeid kaitseliidu täiendamiseks tublide liikmetega. Nii nagu värvatakse teistes riikides  vabatahtlikke kaitsevägedesse, peaks ka meie pakkuma kaitseliitlastele eeliseid riigiametitesse asumiseks, soodustusi õpinguteks kõrgkoolides ja õppelaenude osalist kustutamist vastutasuks teenistusele. Kõige parem järelkasv tuleb ilmselt kaitseliidu noorteorganisatsioonidest. Selleks on vaja noorkotkastele ja kodutütardele pakkuda huvitavat ja õpetlikku tegevust, nagu näiteks suvelaagreid, jalgratta- ja suusaretki, laskesporti, purilennutreeningut, meresõite mereväe laevadel ja muud tegevust, mis noori  huvitab.